b'\n_START_ARTICLE_\nPaimensukuinen lapinkoira\n_START_SECTION_\nPaimensukuisen Lapinkoiran Seura ry\n_START_PARAGRAPH_\nPaimensukuisen lapinkoiran seura ry perustettiin vuonna 1981, kun rodun harrastajien keskuudessa syntyi erimielisyytt\xc3\xa4 suomenlapinkoiran rotutyypist\xc3\xa4. Seura pit\xc3\xa4\xc3\xa4 kirjaa suomenlapinkoirarekisterist\xc3\xa4 erillisen\xc3\xa4 s\xc3\xa4ilytetyst\xc3\xa4 kannasta. Yhdistys on tehnyt ty\xc3\xb6t\xc3\xa4 luonnollisen koiranjalostuksen puolesta, jossa p\xc3\xa4\xc3\xa4paino on koiran terveydell\xc3\xa4, luonteella ja alkuper\xc3\xa4isill\xc3\xa4 k\xc3\xa4ytt\xc3\xb6ominaisuuksilla. Suurin osa paimensukuisten lapinkoirien kantakoirista l\xc3\xb6ydettiin Suomen, Ruotsin ja Norjan saamelaisalueelta 1970-luvulla. Joitakin uusia kantakoiria on hyv\xc3\xa4ksytty viel\xc3\xa4 2000-luvun puolella. Kanta on haluttu pit\xc3\xa4\xc3\xa4 erillisen\xc3\xa4, koska virallisessa kennelmaailmassa vallalla oleva rotum\xc3\xa4\xc3\xa4ritelm\xc3\xa4\xc3\xa4n perustuva karsiva ulkomuotojalostus on koettu uhkaksi alkuper\xc3\xa4isen paimenkoiratyypin ja porojen paimennukseen k\xc3\xa4ytettyjen sukulinjojen s\xc3\xa4ilytt\xc3\xa4miselle.\n_START_SECTION_\nTapahtumat\n_START_PARAGRAPH_\nMaatiainen ry valitsi paimensukuisen lapinkoiran vuoden 2011 maatiaisel\xc3\xa4imeksi. Monet suomalaiset alkuper\xc3\xa4isrodut ovat nykyisin pieni\xc3\xa4, uhanalaisia rotuja. Ihmisen kesytt\xc3\xa4mien el\xc3\xa4inlajien geneettinen monimuotoisuus turvataan yll\xc3\xa4pit\xc3\xa4m\xc3\xa4ll\xc3\xa4 alkuper\xc3\xa4isrotuja._NEWLINE_Paimensukuisen Lapinkoiran Seura ry j\xc3\xa4rjest\xc3\xa4\xc3\xa4 vuosittain suuren katselmuksen joka kokoaa yhteen paimensukuisia lapinkoiria ymp\xc3\xa4ri Suomen. Katselmuksen tarkoitus on saada k\xc3\xa4sitys paimensukuisen lapinkoiran kannasta. Kyseess\xc3\xa4 ei ole n\xc3\xa4yttely, vaan nimenomaan katselmus.'